30ก.ย.จบรถคันแรก
คลังเสนอ ครม.เคาะเวลาสิ้นสุดส่งมอบรถยนต์คันแรกในวันที่ 30 ก.ย.นี้ จากเดิมไม่สิ้นสุด
8 ก.ย. 2558

คลังเสนอ ครม.เคาะเวลาสิ้นสุดส่งมอบรถยนต์คันแรกในวันที่ 30 ก.ย.นี้ จากเดิมไม่สิ้นสุด
แหล่งข่าวจากทำเนียบรัฐบาล เปิดเผยว่า ในการประชุมคณะรัฐมนตรี (ครม.) วันที่ 8 ก.ย.นี้ กระทรวงการคลังจะเสนอให้ที่ประชุม ครม.พิจารณากำหนดระยะเวลาสิ้นสุดการรับมอบรถยนต์ตามโครงการรถยนต์คันแรก โดยกำหนดให้ สิ้นสุดในวันที่ 30 ก.ย.นี้ โดยผู้ขอใช้สิทธิจะได้รับสิทธิตามโครงการรถยนต์คันแรกได้จะต้องรับมอบรถยนต์ภายในวันที่ 30 ก.ย.นี้เท่านั้น
สำหรับการยื่นเอกสารหลักฐานเพิ่มเติมให้ยื่นภายใน 90 วัน นับถัดจากวันรับมอบรถยนต์ โดยกระทรวงการคลังระบุชัดเจนว่า หากรับมอบรถยนต์ภายหลังวันที่ 30 ก.ย. 2558 ให้ถือว่าไม่ได้รับสิทธิตามโครงการรถยนต์คันแรก และจะเรียกร้องสิทธิและค่าเสียหายใดๆ กับทางราชการไม่ได้
โครงการรถยนต์คันแรกเริ่มดำเนินการตั้งแต่วันที่ 16 ก.ย. 2554-31 ธ.ค. 2555 โดยมีมติ ครม. เมื่อวันที่ 30 ก.ค. 2555 ระบุว่า ในวันที่ 31 ธ.ค. 2555 ซึ่งเป็นวันสิ้นสุดโครงการทางกระทรวงการคลังในขณะนั้นเห็นว่า ผู้ขอใช้สิทธิในโครงการรถยนต์คันแรกอาจจะยังไม่ได้รับมอบรถยนต์ หรือจดทะเบียนกับกรมการขนส่งทางบก ไม่ทันตามกำหนดเวลาส่งผลให้ไม่สามารถยื่นเอกสารหลักฐานต่างๆ ได้ภายในวันสิ้นสุดโครงการ จึงผ่อนผันให้ผู้ใช้สิทธินำเอกสารหลักฐานเพิ่มเติมมายื่นภายใน 90 วัน นับจากวันถัดจากการรับมอบรถยนต์ ไม่ได้กำหนดระยะเวลาการสิ้นสุดของการรับมอบรถยนต์ไว้ ทำให้ไม่มีระยะเวลาสิ้นสุด
ทั้งนี้ ตั้งแต่เริ่มโครงการรถยนต์คันแรกมีผู้ขอใช้สิทธิ 1,259,113 ราย คิดเป็นเงิน 92,813 ล้านบาท มีผู้ได้รับเงินคืนไปแล้ว 1,101,751 ราย เป็นเงิน 81,190 ล้านบาท ยังมีผู้ไม่ได้ยื่นเอกสารเพิ่มเติม 113,483 ราย
ภาพประกอบข่าว